**Et naturligt testamente**

**Lad naturen og de vilde dyr arve …**

Dette kan du gøre ved at testamentere hele eller dele af din formue til Jægernes Naturfond.

Fondens formål er at virke for...

* at bevare danske dyrearter samt disses levesteder nationalt og internationalt
* at udnyttelse af naturens ressourcer, herunder specielt ved jagt, foregår på en bæredygtig måde
* at udbrede kendskab til naturen, vildtet og de biologiske processer.

Fondens formål opnås blandt andet gennem...

* Opkøb eller leje af fast ejendom med særligt henblik på jagtlig anvendelse i sammenhæng med naturbevarelse. Naturgenopretning, naturopbygning og i tilknytning hertil forskning i og forsøg med bæredygtig anvendelse af naturen.
* Forskning eller tilskud til forskning.
* Forsøg eller tilskud til forsøg.
* Støtte til uddannelse.
* Støtte til produktudvikling.

**Ved du hvem, der arver dig?**

Ved den seneste større ændring af arvelovgivningen blev det muligt selv at bestemme over en større del af den arv, der falder efter en. Dette skete ved at tvangsarvereglerne blev begrænset til 25%, og med henblik på en større aftalefrihed end hidtil.

**Vil du selv have mulighed for at bestemme?**

Hvis din formue skal gå til andre end dem, loven bestemmer, så skal du skrive testamente. Det er der forskellige formkrav til, som skal sikre, at alt er gået rigtigt for sig, og at det faktisk er din sidste vilje, der fremgår af det.

**Vil du tilgodese naturen frem for staten?**

Der skal betales afgift til staten af arv. Udgangspunktet er, at jo nærmere familie arvingerne er, jo mindre afgift skal der betales. Dog er det sådan, at foreninger og fonde med almennyttigt formål, som Jægernes Naturfond, ikke betaler afgift til staten. Det vil sige at hele det testamenterede beløb bliver brugt til det formål, det er givet.

**Fidusen – en win-win situation**

Hvis du ikke har arvinger i første led, f.eks. ægtefælle, samlevende, børn, børnebørn, så kan du med fordel vælge at give 30% af arven til Jægernes Naturfond og lade fonden betale boafgiften. På den måde får dine arvinger flere penge og der bliver penge tilovers til foden og dermed til naturen. Fonden behøver ikke få nogen form for indflydelse på, hvordan boet i øvrigt bliver fordelt og gjort op.

Eksempel:

|  |
| --- |
|   |
| Bruttoarven udgør kr.  | 1.000.000  |
| Boafgift (15 % af bruttoarv fratrukket bundfradrag (272.900 kr. i 2015))  | - 109.065  |
| Tillægsboafgift (25 % af bruttoarv fratrukket boafgift)  | -222.750  |
| Nettoarv til arving i andet led  | 668.201  |

Afgift i alt 331.815

|  |  |
| --- | --- |
| Bruttoarven udgør kr.  | 1.000.000  |
| Legat til arving i andet led  | 700.000  |
| Rest i boet udgør  | 300.000  |
| Boafgift (15 % af legat til arving fratrukket bundfradrag (272.900 kr. i 2015))  | - 64.065  |
| Tillægsboafgift (25 % af legat til arving fratrukket boafgift)  | -158.984  |
| Naturfonden arver netto  | 76.951  |

Afgift i alt 223.049

Det er en forudsætning for fidusen, at Jægernes Naturfond er anført på SKATs liste over velgørende fonde m.v., som er fritaget for boafgift.

**Hjælp og vejledning**

Hvis du overvejer at betænke Jægernes Naturfond i dit testamente kan du kontakte fonden på e-mail: fonden@jaegerne.dk eller tlf. 88 88 75 00.